เสี่ยเจริญ ซื้อ GMM25
คนทั่วไป น่าจะซื้อเสื้อผ้าเดือนละครั้ง แต่เสี่ยเจริญ ซื้อบริษัทเดือนละครั้ง.. หลังจาก KFC เดือนที่แล้วก็ต่อด้วย ช่อง GMM25
25 ส.ค. 2560

คนทั่วไป น่าจะซื้อเสื้อผ้าเดือนละครั้ง
แต่เสี่ยเจริญ ซื้อบริษัทเดือนละครั้ง..
หลังจาก KFC เมื่อต้นเดือนก็ต่อด้วย ช่อง GMM25
บริษัท อเดลฟอส จำกัด ซึ่งเป็นบริษัทในเครือของเสี่ยเจริญ ซื้อหุ้นเพิ่มทุนใน บริษัท จีเอ็มเอ็ม แชนแนล เทรดดิ้ง จำกัด รวมมูลค่าทั้งสิ้น 1,000 ล้านบาท
โดยสุดท้ายแล้ว อเดลฟอสจะถือหุ้น 50% และจีเอ็มเอ็ม แกรมมี่ ถืออีก 50% ของ บริษัท จีเอ็มเอ็ม แชนแนล เทรดดิ้ง จำกัด
บริษัท จีเอ็มเอ็ม แชนแนล เทรดดิ้ง มีธุรกิจอะไรบ้าง?
ทาง จีเอ็มเอ็ม แกรมมี่ จะมีการปรับโครงสร้างโยกย้ายบริษัทย่อยบางบริษัทก่อนการเสนอขายหุ้นเพิ่มทุนครั้งนี้จะเสร็จสิ้น
โดยจะย้าย เอ็กแซ็กท์ ซีเนริโอ และทีน ทอล์ก ออกมา ให้มาขึ้นตรงกับบริษัทแม่ และให้บริษัทย่อยบางบริษัทไปอยู่กับ จีเอ็มเอ็ม แชนแนล เทรดดิ้ง
โดยสรุปคือ หลังจากดีลนี้จบลง จะมีบริษัทในเครือของ จีเอ็มเอ็ม แชนแนล เทรดดิ้ง หลักๆ 3 บริษัทได้แก่
1.จีเอ็มเอ็ม แชนแนล หรือ GMM25
2.จีเอ็มเอ็ม มีเดีย ซึ่งเป็นบริษัทแม่ของ เอ-ไทม์ มีเดีย และ เอ-ไทม์ ทราเวิลเลอร์
3.จีเอ็มเอ็ม ทีวี
เท่ากับว่าบริษัทจะมีช่อง GMM25 คลื่นวิทยุและรายการต่างๆ ของพี่ฉอด รวมไปถึงผู้ผลิตรายการและซีรีย์ จะเป็นของเสี่ยเจริญครึ่งหนึ่ง (แต่จะไม่มีบริษัทอย่าง เอ็กแซ็กท์ และ ซีเนริโอ รวมอยู่ด้วย)
ราคาที่เสี่ยเจริญซื้อ แพง หรือ ถูก?
การเข้าซื้อหุ้นในครั้งนี้ ที่มูลค่า 1,000 ล้านบาท เพื่อแลกกับสัดส่วนการถือหุ้น 50% ย่อมหมายถึง มูลค่าของบริษัท จีเอ็มเอ็ม แชนแนล เทรดดิ้ง นั้นถูกประเมินไว้ที่ 2,000 ล้านบาท
ซึ่งเมื่อลองเทียบกับมูลค่าของบริษัทอย่าง Workpoint ที่มีมูลค่าตามราคาตลาด (24 สค 2560) ที่ 28,734 ล้านบาทแล้วนั้น น้อยกว่าถึง 14 เท่า
แต่เรื่องนี้ก็ไม่ได้แปลว่าซื้อ GMM25 + เอไทม์มีเดีย ที่เป็น 1 ใน 14 ของราคา Workpoint จะเป็นดีลที่มีราคาถูก
เพราะ Workpoint ตอนนี้มีกำไรมหาศาล แต่ช่อง GMM25 + เอไทม์มีเดีย น่าจะยังกระท่อนกระแทนอยู่
แต่เสี่ยเจริญคงยอมซื้อที่ราคาเท่านี้แล้วมีอำนาจควบคุมบริษัท ดีกว่าไปซื้อ Workpoint แล้วได้หุ้นนิดเดียว
ถ้าเสี่ยเจริญเอาเงิน 1,000 ล้านบาทจะได้หุ้น Workpoint กี่หุ้น?
ถ้าเสี่ยเจริญเอา 1,000 ล้านบาท ไปซื้อช่อง Workpoint แทน ด้วยราคาหุ้นในปัจจุบันที่ 68.25 บาท จะได้หุ้นมาประมาณ 14.7 ล้านหุ้น และได้ถือหุ้นเพียง 3.5% ของบริษัท Workpoint
ถ้านับจากวันนี้ ในรอบ 1 ปีที่ผ่านมา กลุ่มของเสี่ยเจริญ ใช้เงินไปแล้ว 13,150 ล้านบาท เพื่อเข้าซื้อ 3 กิจการ โดยเป็นบริษัทที่อยู่ในกลุ่มสื่อ 2 บริษัท
วันที่ 25 พฤศจิกายน ปี 2559 ใช้เงิน 850 ล้านบาท เพื่อเข้าถือหุ้น 47.62% ในบริษัท อมรินทร์พริ้นติ้ง แอนด์ พับลิชชิ่ง จำกัด (มหาชน) ซึ่งเป็นเจ้าของช่อง อมรินทร์ทีวี
วันที่ 8 สิงหาคม ปี 2560 ใช้เงิน 11,300 ล้านบาท เพื่อสิทธิการบริหารร้าน KFC จำนวน 240 สาขาในประเทศไทย จาก ยัมเรสเทอรองตส์
และ วันที่ 24 สิงหาคม ปี 2560 ใช้เงิน 1,000 ล้านบาท เพื่อเข้าถือหุ้น 50% ในบริษัท จีเอ็มเอ็ม ชาแนล เทรดดิ้ง จำกัด
ที่น่าสนใจคือ ก่อนหน้านี้ เดอะ วัน เอ็นเตอร์ไพรส์ (ช่อง one) ก็ออกหุ้นเพิ่มทุนเพื่อขายให้กับ บริษัท ประนันท์ภรณ์ ของกลุ่ม ปราสาททองโอสถ (โรงพยาบาลกรุงเทพ และ บางกอกแอร์เวย์) มาถือ 50%
ก็ต้องติดตามว่า ที่เสี่ยเจริญ หรือ กลุ่มปราสาททองโอสถ จ่ายเงินเป็นพันล้านเพื่อซื้อช่องทีวีจะคุ้มหรือไม่
แต่ที่แน่ๆคือที่ผ่านมา ทั้งช่องแกรมมี่ ช่อง one ช่องอมรินทร์ น่าจะกำลังขาดเงินอย่างหนัก.. และคงยังมีอีกหลายช่องที่เป็นแบบนี้ ไม่ได้มีแค่ 3 ช่องนี้เท่านั้น..